ดอลล์แข็งค่า รับแรงซื้อสกุลเงินปลอดภัย-ลุ้นเฟดขึ้นดอกเบี้ย
ดอลลาร์แข็งค่า 0.62% รับแรงหนุนนักลงทุนเข้าซื้อในฐานะสกุลเงินที่ปลอดภัยท่ามกลางวิกฤตยูเครนและรัสเซีย – เฟดส่งสัญญาณขึ้นอัตราดอกเบี้ย 0.25%
ดอลลาร์แข็งค่า 0.62% รับแรงหนุนนักลงทุนเข้าซื้อในฐานะสกุลเงินที่ปลอดภัยท่ามกลางวิกฤตยูเครนและรัสเซีย – เฟดส่งสัญญาณขึ้นอัตราดอกเบี้ย 0.25%
12 มี.ค. 2565

ผู้สื่อข่าวรายงานว่า (12 มี.ค. 2565) ดอลลาร์สหรัฐแข็งค่าเมื่อเทียบกับสกุลหลักๆ ในการซื้อขายที่ตลาดปริวรรตเงินตรานิวยอร์กในวันศุกร์ (11 มี.ค.) เนื่องจากนักลงทุนได้พากันเข้าซื้อดอลลาร์ในฐานะสกุลเงินปลอดภัยท่ามกลางความวิตกเกี่ยวกับความขัดแย้งระหว่างรัสเซียและยูเครน
สำหรับดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.62% แตะที่ 99.1230
โดยดอลลาร์สหรัฐแข็งค่าเมื่อเทียบกับเงินเยน ที่ระดับ 117.34 เยน จากระดับ 116.08 เยน และแข็งค่าเมื่อเทียบกับฟรังก์สวิส ที่ระดับ 0.9347 ฟรังก์ จากระดับ 0.9301 ฟรังก์ แต่ดอลลาร์สหรัฐอ่อนค่าลงเมื่อเทียบกับดอลลาร์แคนาดา ที่ระดับ 1.2726 ดอลลาร์แคนาดา จากระดับ 1.2759 ดอลลาร์แคนาดา
ขณะที่ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0910 ดอลลาร์ จากระดับ 1.0991 ดอลลาร์, เงินปอนด์อ่อนค่าลงแตะที่ระดับ 1.3037 ดอลลาร์ จากระดับ 1.3099 ดอลลาร์ และดอลลาร์ออสเตรเลียอ่อนค่าสู่ระดับ 0.7296 ดอลลาร์สหรัฐ จากระดับ 0.7366 ดอลลาร์สหรัฐ
ทั้งนี้นักลงทุนเข้าซื้อดอลลาร์ในฐานะสกุลเงินปลอดภัย หลังผลสำรวจของมหาวิทยาลัยมิชิแกนระบุว่า ดัชนีความเชื่อมั่นของผู้บริโภคสหรัฐปรับตัวลงสู่ระดับ 59.7 ในเดือนมี.ค. จากระดับ 62.8 ในเดือนก.พ. ขณะที่นักวิเคราะห์คาดการณ์ก่อนหน้านี้ว่าดัชนีความเชื่อมั่นอาจอยู่ที่ระดับ 61.4 ในเดือนมี.ค.
นอกจากนี้ ดอลลาร์ยังได้แรงหนุนจากแนวโน้มดอกเบี้ยขาขึ้น โดยนักลงทุนจับตาการประชุมนโยบายการเงินของธนาคารกลางสหรัฐ (เฟด) ในวันที่ 15-16 มี.ค.นี้ โดยนายเจอโรม พาวเวล ประธานเฟดส่งสัญญาณว่าเฟดจะปรับขึ้นอัตราดอกเบี้ย 0.25% ในการประชุมครั้งนี้